A Bizottság 2320/89/EGK rendelete

(1989. július 28.)

a termelési támogatási rendszer alkalmazásához a szirupban és természetes gyümölcslében tartósított őszibarack minőségi minimumkövetelményeiről

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 1125/89/EGK rendelettel [1] módosított, a feldolgozott gyümölcs- és zöldségtermékek piacának közös szervezéséről szóló, 1986. február 24-i 426/86/EGK tanácsi rendeletre [2] és különösen annak 6. cikke (4) bekezdésére,

mivel a 426/86/EGK rendelet 2. cikke (1) bekezdése létrehozta bizonyos termékek termelési támogatásának rendszerét; mivel a 6. cikk (1) bekezdésének b) pontja meghatározza, hogy támogatás csak olyan termékekre adható, amelyek megfelelnek bizonyos később megállapításra kerülő minőségi minimumkövetelményeknek;

mivel az ilyen minőségi minimumkövetelmények célja, hogy megakadályozzák az olyan termékek előállítását, amelyekre nincs kereslet vagy amelyek a piac torzulását eredményezhetik; mivel e követelményeknek a hagyományos tisztességes gyártási módszereken kell alapulniuk;

mivel a 1290/85/EGK bizottsági rendelet [3] megállapította a szirupban tartósított őszibarack minimális minőségi követelményeit; mivel az ebben foglalt intézkedéseket át kell dolgozni, tekintetbe véve a támogatási rendszer kiterjesztését a természetes gyümölcslében tartósított őszibarackra is, ahogy azt a fent említett 1125/89/EGK tanácsi rendelet megállapítja; mivel az egyértelműség érdekében az így átdolgozott minőségi minimumkövetelményeket új szövegben kell közzétenni;

mivel az e rendeletben megállapított minőségi követelmények további végrehajtási szabályokat képeznek a legutóbb a 2260/89/EGK rendelettel [4] módosított, a feldolgozott gyümölcs- és zöldségtermékek termelési támogatási rendszerének részletes alkalmazási szabályairól szóló, 1984. június 5-i 1599/84/EGK rendelet [5] rendelkezéseihez;

mivel az e rendeletben meghatározott intézkedések összhangban vannak a Feldolgozottgyümölcs- és Feldolgozottzöldség-piaci Irányítóbizottság véleményével,

ELFOGADTA EZT A RENDELETET:

1. cikk

E rendelet megállapítja azokat a minőségi minimumkövetelményeket, amelyeknek az 1599/84/EGK rendelet 1. cikkében meghatározott, szirupban és/vagy természetes gyümölcslében tartósított őszibaracknak meg kell felelnie ahhoz, hogy a 426/86/EGK rendelet 2. cikkében meghatározott termelési támogatásra jogosult legyen.

2. cikk

A szirupban és/vagy a természetes gyümölcslében tartósított őszibarack előállításához csak a Prunus persica L. fajtájú őszibarack használható fel, a nektarin kivételével. A nyersanyagnak frissnek, egészségesnek, tisztának és feldolgozásra alkalmasnak kell lennie.

A nyersanyag a szirupban tartósított őszibarack előállítása előtt hűtőtárolóban tárolható.

3. cikk

(1) A szirupban és/vagy a természetes gyümölcslében tartósított őszibarackot a (2) bekezdésben meghatározott módok valamelyike szerint kell előállítani.

(2) E rendelet alkalmazásában a módok meghatározása a következő:

a) "egész gyümölcs" a nem kimagozott egész gyümölcs;

b) "felezett" a függőlegesen két, megközelítőleg egyenlő részre vágott, kimagozott gyümölcs;

c) "negyedelt" a négy, megközelítőleg egyenlő részre vágott, kimagozott gyümölcs;

d) "szeletelt" a négynél több, ék alakú részre vágott, kimagozott gyümölcs;

e) "kockázott" a kocka alakú részekre vágott, kimagozott gyümölcs.

(3) Minden egyes – szirupban és/vagy természetes gyümölcslében tartósított őszibarackot tartalmazó – tárolóedény csak egy típust tartalmazhat, a benne levő gyümölcsöknek vagy gyümölcsdaraboknak pedig gyakorlatilag egyforma méretűeknek kell lenniük. A tárolóedényben semmilyen más típusú gyümölcs nem lehet.

(4) A szirupban tartósított őszibarack színének a felhasznált típusra jellemzőnek kell lennie. Az olyan darabokat, amelyek nyilvánvalóan a magház részei vagy ahhoz közeliek voltak és a konzerválás után gyengén elszíneződnek, jellemző színűnek kell tekinteni.

A szirupban és/vagy a természetes gyümölcslében tartósított őszibarack tárolóedényei nem tartalmazhatnak részben zöld darabokat.

(5) A szirupban tartósított őszibarack nem tartalmazhat nem növényi eredetű idegen anyagot, illetve idegen íz- és illatanyagot. A gyümölcsnek húsosnak kell lennie, puhasága változó lehet, de sem túlságosan puha, sem túlságosan kemény nem lehet.

(6) A szirupban tartósított őszibarack gyakorlatilag nem tartalmazhat:

a) növényi eredetű idegen anyagot;

b) héjat;

c) hibás darabokat.

Az egész, a felezett vagy a negyedelt gyümölcs ezen kívül gyakorlatilag nem tartalmazhat mechanikailag roncsolt darabokat.

4. cikk

(1) A gyümölcs vagy annak darabjai akkor tekinthetők gyakorlatilag azonos méretűeknek, ha a tárolóedényben a legnagyobb darab tömege nem nagyobb a legkisebb darab tömegének a kétszeresénél.

Ha egy tárolóedényben 20 darabnál kevesebb van, akkor közülük egyet figyelmen kívül lehet hagyni. A legnagyobb és a legkisebb darab meghatározásánál a törött darabokat nem kell figyelembe venni.

(2) A 3. cikk (4) bekezdése értelmében egy fajtatípusra vonatkozóan a következő színek tekinthetők normálisnak:

- sárga, ide tartoznak azok a fajták, amelyek jellemző színe a halványsárgától az élénk vöröses narancssárgáig terjed,

- fehér, ide tartoznak azok a fajták, amelyek jellemző színe a fehértől a sárgásfehérig terjed.

(3) A szirupban és/vagy a természetes gyümölcslében tartósított őszibarack akkor tesz eleget a 3. cikk (6) bekezdése rendelkezéseinek, ha a következő tűréshatárokat nem lépi túl:

| Típus |

Egész, felezett és negyedelt | Egyéb |

Mag vagy magdarab | Két mag | Két mag |

Hibás darabok | 10 darab % | 1500 gramm |

Mechanikailag roncsolt darabok | 5 darab % | Nem alkalmazható |

Héj | 150 cm2 összes terület | 150 cm2 összes terület |

Növényi eredetű idegen anyag | 20 darab | 20 darab |

A darab százalékában megadottakon kívül a megengedett tűréshatárok 10 kilogramm lecsepegtetett nettó tömegre vonatkoznak.

A szirupban és/vagy a természetes gyümölcslében tartósított egész őszibaracknál a magok nem minősülnek hibának.

(4) A (3) bekezdés értelmében:

a) "mag vagy magdarab" a teljes mag vagy annak kemény és éles darabjai.

Az olyan magtöredékeket figyelmen kívül kell hagyni, amelyek legnagyobb kiterjedése 5 mm-nél kisebb és nincs éles csúcsuk vagy szélük. A magdarabok akkor tekintendők teljes magnak, ha:

- egy darab nagyobb, mint egy fél mag, vagy

- összesen három darab található benne;

b) "hibás darabok" azok a gyümölcsök, amelyek felületén elszíneződés vagy az általános színtől nyilvánvalóan elütő és esetleg a húsba is behatoló folt található, különösen zúzódások, parásodás és sötét elszíneződés;

c) "mechanikailag roncsolt darabok" azok a darabok, amelyek különálló részekre vannak választva és amelyek ha együttesen megfelelnek egy teljes méretű darabnak, egy darabnak minősülnek, vagy azok a darabok, amelyek az erőteljes darabolás miatt a külső megjelenést kedvezőtlenül befolyásoló vájatokat tartalmaznak. A nem függőlegesen kettévágott felezett gyümölcsöt is mechanikailag roncsoltnak kell tekinteni;

d) "héj" a gyümölcshúshoz tapadó héj és a tárolóedényben szabadon található héj is;

e) "növényi eredetű idegen anyag" a nem a gyümölcshöz tartozó növényi anyagok, illetve azok az anyagok, amelyek a friss gyümölcshöz tapadtak és a feldolgozás során el kellett volna távolítani őket, különösen a kocsányok, a levelek és azok darabjai. A héj és a mag nem tartozik ide.

5. cikk

(1) Az őszibarackoknak és a szirupnak és/vagy a természetes gyümölcslének a tárolóedény térfogatának legalább 90 %-át kell elfoglalniuk.

(2) A gyümölcs lecsepegtetett nettó tömegének – grammban kifejezve – átlagosan a tárolóedény térfogatának a következő százalékos értékeivel kell egyenlőnek lennie:

Típus | A tárolóedény névleges térfogata |

425 ml vagy nagyobb | 425 ml-nél kisebb |

Egész | 52 | 50 |

Felezett | 55 | 50 |

Negyedelt | 58 | 50 |

Szeletelt | 58 | 50 |

Kockázott | 58 | 55 |

(3) Ha a szirupban és/vagy a természetes gyümölcslében tartósított őszibarackot üveg tárolóedényekbe töltik, az (1) és (2) bekezdésben szereplő százalékos értékek kiszámítása előtt a térfogatot 20 ml-rel csökkenteni kell.

(4) Minden tárolóedényen fel kell tüntetni a gyártás időpontját és évét, valamint a gyártót. A jelölést – amely kódolt is lehet –, annak a tagállamnak az illetékes hatóságai hagyják jóvá, amelyben az előállítás folyik és ezek a hatóságok további rendelkezéseket is hozhatnak a jelölésre vonatkozóan.

6. cikk

A gyártó naponta és az előállítási folyamat során rendszeres időközönként ellenőrzi, hogy a szirupban és/vagy a természetes gyümölcslében tartósított őszibarack megfelel-e a támogatás igénybevételére jogosító feltételeknek. Az ellenőrzés eredményét jegyzőkönyvben kell rögzíteni.

7. cikk

Az 1290/85/EGK rendelet hatályát veszti.

8. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

E rendeletet 1989. július 1-jétől kell alkalmazni.

Ez a rendelet egészében kötelező és közvetlenül alkalmazandó valamennyi tagállamban.

Kelt Brüsszelben, 1989. július 28-án.

a Bizottság részéről

Ray Mac Sharry

a Bizottság tagja

[1] HL L 118., 1989.4.29., 29. o.

[2] HL L 49., 1986.2.27., 1. o.

[3] HL L 133., 1985.5.22., 8. o.

[4] HL L 216., 1989.7.27., 46. o.

[5] HL L 152., 1984.6.8., 16. o.

--------------------------------------------------